**Likumprojekta „Grozījumi likumā „Par apdrošināšanu bezdarba gadījumam””**

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts „Grozījumi likumā „Par apdrošināšanu bezdarba gadījumam”” (turpmāk – likumprojekts) izstrādāts atbilstoši Ministru kabineta 2016.gada 18.augusta sēdē izskatītajam informatīvajam ziņojumam "Par priekšlikumiem valsts budžeta ieņēmumiem un izdevumiem 2017.gadam un ietvaram 2017.–2019.gadam" un saskaņā ar Ministru kabineta 2016.gada 18.augusta sēdes protokolā doto uzdevumu: apakšprogrammā 04.02.00 "Nodarbinātības speciālais budžets" samazināt izdevumus sociālajiem pabalstiem bezdarbnieka pabalsta izmaksām 2017.gadam 10 397 122 EUR apmērā, 2018.gadam 11 324 337 EUR apmērā un 2019.gadam 11 947 038 EUR apmērā, Labklājības ministrijai sagatavojot un saskaņā ar likumprojekta "Par vidēja termiņa budžeta ietvaru 2017., 2018. un 2019.gadam" un likumprojekta "Par valsts budžetu 2017.gadam" sagatavošanas grafiku iesniedzot izskatīšanai Ministru kabinetā grozījumus likumā "Par apdrošināšanu bezdarba gadījumam" un Bezdarbnieku un darba meklētāju atbalsta likumā iekļaušanai valsts budžeta 2017.gadam pavadošo likumprojektu paketē, (prot. Nr.41, 5.§, 18.1.apakšpunkts).  |
| 2.  | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma „Par valsts sociālo apdrošināšanu” 9.panta otrā daļa nosaka, ka no nodarbinātības speciālā budžeta var finansēt sociālās apdrošināšanas pakalpojumus tikai saskaņā ar likumu "Par apdrošināšanu bezdarba gadījumam" un segt šā budžeta rīkotāja izdevumus, kas saistīti ar budžeta administrēšanu. Likuma "Par apdrošināšanu bezdarba gadījumam" (turpmāk – Likums) 4.pants nosaka, ka nodarbinātības speciālā budžeta līdzekļus, bet ne vairāk kā 10 procentu apmērā no likumā par valsts budžetu kārtējam gadam noteiktā nodarbinātības speciālā budžeta līdzekļu kopējā apmēra, izmanto arī Bezdarbnieku un darba meklētāju atbalsta likumā noteikto aktīvo nodarbinātības pasākumu un preventīvo bezdarba samazināšanas pasākumu finansēšanai, kā arī stipendijām bezdarbnieku profesionālās apmācības, pārkvalifikācijas un kvalifikācijas paaugstināšanas laikā un stipendijām neformālās izglītības ieguves laikā. Bezdarbnieku un darba meklētāju atbalsta likuma 6.panta piektā daļa nosaka, ka Nodarbinātības valsts aģentūra (NVA) tiek finansēta no valsts pamatbudžeta, ieņēmumiem par maksas pakalpojumiem, dāvinājumiem un ziedojumiem, kā arī citiem līdzekļiem saskaņā ar normatīvajiem aktiem.NVA pēc būtības administrē (vada un kontrolē) aktīvos nodarbinātības pasākumus un preventīvos bezdarba mazināšanas pasākumus. Līdz ar to ar NVA darbinieku, kas nodrošina aktīvos nodarbinātības pasākumus un preventīvos bezdarba mazināšanas pasākumus (NVA 93 amata vietas), saistītās izmaksas (atlīdzību, kā arī preces un pakalpojumus) no 2017.gada plānots finansēt speciālā budžeta apakšprogrammas 04.02.00 „Nodarbinātības speciālais budžets” ietvaros (1,2 milj. EUR gadā). (likumprojekta 1.pants). Tā rezultātā LM pamatbudžeta apakšprogrammā 07.01.00 „Nodarbinātības valsts aģentūras darbības nodrošināšana”, sākot ar 2017.gadu, tiek samazinātas 93 amatu vietas, pārceļot tās uz speciālā budžeta apakšprogrammu 04.02.00 „Nodarbinātības speciālais budžets”, nemainot kopējo amata vietu skaitu labklājības nozarē kopumā. Vispārīgā gadījumā tiesības uz bezdarbnieka pabalstu ir bezdarbniekam, kuram apdrošināšanas stāžs ir ne mazāks par vienu gadu, ja par viņu iemaksas bezdarba gadījumam veiktas vai bija jāveic ne mazāk kā deviņus mēnešus pēdējo 12 mēnešu periodā pirms bezdarbnieka statusa iegūšanas dienas. Pēc Valsts sociālās apdrošināšanas aģentūras (VSAA) datiem bezdarbnieka pabalsta saņēmēju skaits mēnesī kopš 2012.gada pakāpeniski pieaug, salīdzinot ar 2012.gadu – par 25%. Tā kā pieaug gan bezdarbnieka pabalstu saņēmēju skaits, gan pabalsta vidējais apmērs, katru gadu aizvien lielāki izdevumi tiek virzīti šo pabalstu izmaksai (skat. 1.tab.). 1.tabula**Bezdarbnieka pabalstu statistika**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **2008** | **2009** | **2010** | **2011** | **2012** | **2013** | **2014** | **2015** |
| Vidējais apmērs, EUR | 209.96 | 242.71 | 175.08 | 147.67 | 156.39 | 189.01 | 196.85 | 221.98 |
| Skaits, vidēji mēnesī | 31 905 | 67 031 | 60 316 | 34 686 | 30 353 | 32 498 | 35 849 | 38 070 |
| Izdevumi, milj. EUR | 80.16 | 195.19 | 126.38 | 62.22 | 58.13 | 74.23 | 85.23 | 102.11 |

Bezdarbnieka pabalsta apmēra pieaugumam ir daudzveidīgi cēloņi: var būt arī tādi iemesli kā veiksmīgāka cīņa ar ēnu ekonomiku, tajā skaitā “aplokšņu algām”, kopējais algu pieaugums tautsaimniecībā, kā arī kopējās nodarbinātības pieaugums (lielāks nodarbināto skaits izraisa arī lielāku bezdarba biežumu), tādējādi šī attīstība nav vērtējama viennozīmīgi negatīvi. Latvijas darba tirgus ir elastīgs, tajā skaitā tas pieļauj salīdzinoši vieglas atlaišanas un darbā pieņemšanas procedūras, nodrošinot ekonomikas ātru pielāgošanos un lielāku konkurētspēju. Tomēr bezdarbnieka pabalsta sistēmai jābūt ar pietiekamu pārklājumu un adekvātumu, lai šīs plūsmas novestu pie augstākas ekonomikas izaugsmes un produktivitātes. Vienlaikus nepieciešams vērtēt, vai visos gadījumos bezdarbnieka pabalsta sistēma pilda tai paredzēto funkciju – ienākumu atvietojumu uz to laika periodu, kamēr tiek meklēts darbs. Analīze rāda, ka pastāv problēmas attiecībā uz to, kā darba devēji un darbinieki izmanto bezdarbnieka pabalstus sezonālas nodarbinātības problēmu risināšanai.Praksē pastāv gadījumi, kad personai ir viens un tas pats darba devējs un atkārtojas situācija darbs-bezdarbs-darbs. Salīdzinoši bieži bezdarbnieka pabalsta saņēmēji ir sezonālo darbu veicēji - zemnieku saimniecībās nodarbinātie, ceļu būvēs nodarbinātie, mežsaimniecībās nodarbinātie u.tml. Pēc VSAA datiem 4,5 gadu laikā (no 01.01.2012.-30.06.2016) 7248 personas jeb gandrīz 4% no bezdarbnieka pabalsta saņēmējiem pabalstu pieprasījušas trīs vai vairāk reižu (skat. 2.tab.).2.tabula**Bezdarbnieka pabalstu saņēmēju skaits**

|  |  |  |  |
| --- | --- | --- | --- |
| Cik reizes sācies bezdarba periods  | pēdējie 4,5 gadi (01.01.2012.-30.06.2016.) | pēdējie 3,5 gadi (01.01.2013.-30.06.2016.) | pēdējie 2,5 gadi (01.01.2014.-30.06.2016.) |
| 1 | 192 592 | 167 992 | 133 719 |
| 2 | 30 253 | 20 842 | 11 834 |
| 3 | 4 956 | 3 690 | 1 915 |
| 4 | 1 816 | 979 | 54 |
| 5 | 460 | 25 | 8 |
| 6 | 12 | 4 | 0 |
| 7 | 4 | 1 | 0 |
| Kopā | 230 093 | 193 533 | 147 530 |

Pastāv gadījumi, kad darba devēji izmanto bezdarbnieka pabalsta sistēmu kā pagaidu finansējuma avotu darbinieku noturēšanai uz nākamo sezonu, vēlāk virzot sūdzības, ka ne visos gadījumos cilvēki pēc tam vēlas atgriezties atpakaļ pie tā paša darba devēja. Viens no bezdarbnieka pabalsta mērķiem ir sniegt cilvēkam pietiekami ilgu laiku lai atrastu tādu darba piedāvājumu, kas būtu atbilstošāks personas prasmēm un pieredzei, lai sniegtu lielāku pienesumu tautsaimniecībai, ieņemot kvalitatīvākas un ilgtspējīgākas darba vietas un veicot lielākus nodokļu un sociālās apdrošināšanas iemaksu maksājumus, kā arī tādu situāciju novēršana, kad darba devēji cenšas nodarbināt darbiniekus pārlieku zemas kvalitātes darba vietās. No vienas puses ir vērtējams pozitīvi, ka bezdarbnieki izmanto iespēju meklēt labākus darba piedāvājumus, bet no otras puses tas parāda, ka sezonas darbinieku darba devēji savu uzņēmējdarbības modeli veido, apzinoties, ka, sezonas laikā veicot apdrošināšanas iemaksas 9 mēnešus, atlikušo laiku persona varēs izmantot līdzekļus no sociālās apdrošināšanas sistēmas, kas nav paredzēta, lai risinātu sezonālas nodarbinātības jautājumus. Līdz ar to ir skaidri identificējama nepieciešamība veikt izmaiņas bezdarba apdrošināšanas sistēmā, lai risinātu jautājumu par sezonālo darbinieku piekļuvi bezdarba apdrošināšanas sistēmai.Likumā nosakot, veikt sociālās apdrošināšanas iemaksas ilgāku laiku bezdarbnieka pabalsta tiesību iegūšanai, t.i.. 12 mēnešus 16 mēnešu laikā, tiktu novērsts sezonālais izmantojums. Tādējādi tiktu nodrošināts, ka sezonālo darbu veicēji sociālās apdrošināšanas iemaksas veic vismaz divu sezonu laikā un līdz ar to daļa izmaksu tiek pārnestas atpakaļ uz darba devēju, pārtraucot praksi izmantot bezdarbnieka pabalsta sistēmu kā pagaidu finansējuma avotu darbinieku noturēšanai uz nākamo sezonu.Saskaņā ar Likuma 8.pantu, likuma „Par maternitātes un slimības apdrošināšanu” 31.pantu un likumā "[Par obligāto sociālo apdrošināšanu pret nelaimes gadījumiem darbā un arodslimībām](http://likumi.lv/ta/id/37968-par-obligato-socialo-apdrosinasanu-pret-nelaimes-gadijumiem-darba-un-arodslimibam)" 12.pantu vidējā apdrošināšanas iemaksu alga valsts sociālās apdrošināšanas pabalstiem un apdrošināšanas atlīdzībām tiek aprēķināta no apdrošinātās personas apdrošināšanas iemaksu algas par 12 mēnešu periodu, šo periodu beidzot divus kalendāros mēnešus pirms mēneša, kurā iestājies apdrošināšanas gadījums. Vidējā apdrošināšanas iemaksu algas aprēķināšanas kārtība valsts sociālās apdrošināšanas pabalstiem (maternitātes pabalstam, paternitātes pabalstam, vecāku pabalstam, slimības pabalstam, apbedīšanas pabalstam) un apdrošināšanas atlīdzībām, kas ir noteikta Likuma 8.pantā un likumam pakārtotajos 2008.gada 21.oktobra Ministru kabineta noteikumos Nr.866 „Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība”, likuma „Par maternitātes un slimības apdrošināšanu” un pakārtotajos1998.gada 28.jūlija Ministru kabineta noteikumos Nr.270 „Vidējās apdrošināšanas iemaksu algas aprēķināšanas kārtība un valsts sociālās apdrošināšanas pabalstu piešķiršanas, aprēķināšanas un izmaksas kārtība”, likuma "[Par obligāto sociālo apdrošināšanu pret nelaimes gadījumiem darbā un arodslimībām](http://likumi.lv/ta/id/37968-par-obligato-socialo-apdrosinasanu-pret-nelaimes-gadijumiem-darba-un-arodslimibam)" un pakārtotajos 1999.gada 16.februāra MK noteikumos Nr.50  „Obligātās sociālās apdrošināšanas pret nelaimes gadījumiem darbā un arodslimībām apdrošināšanas atlīdzības piešķiršanas un aprēķināšanas kārtība”, ir sarežģīta, darbietilpīga (grūti administrējama) un necaurspīdīga gan klientiem, gan administrācijai tiesību normu piemērošanas ietvaros, jo paredz vairākus speciālus nosacījumus un izņēmuma gadījumus. Atšķirībā no šo pabalstu un apdrošināšanas atlīdzībām noteiktās vidējās apdrošināšanas iemaksu algas aprēķināšanas kārtības, kārtībā, kas tiek piemērota bezdarbnieka pabalstiem, ir noteikts papildu nosacījums – personām, kuru apdrošināšanas iemaksu algai, kas gūta attiecīgajā 12 mēnešu periodā, attiecīgajos kalendāra mēnešos ir atšķirīgi apmēri, vidējās apdrošināšanas iemaksu algas aprēķinā netiek ieskaitīta attiecīgo divu mēnešu viszemākā un visaugstākā apdrošināšanas iemaksu alga. Vienlaikus VSAA, piešķirot valsts sociālās apdrošināšanas pabalstus, konstatējusi, ka nereti pabalsta apmēra aprēķināšanai (vidējās apdrošināšanas iemaksu algas noteikšanai) nepieciešamajos pēdējos mēnešos bija aprēķināti augsti darba ienākumi, salīdzinot ar darba ienākumiem iepriekšējā periodā, nereti pabalsta pieprasītājam darba attiecības uzsāktas neilgi pirms tiesību rašanās uz pakalpojumiem, kā arī tieši pirms apdrošināšanas gadījuma iestāšanās (darba nespējas iestāšanās, personas došanās grūtniecības atvaļinājumā) personai tiek reģistrēti augsti darba ienākumi (piemaksas, prēmijas, darba devēja pabalsti), kas nav samērīgi ar darba ienākumiem iepriekšējā periodā un kas būtiski palielina izmaksājamo sociālās apdrošināšanas pabalstu apmērus. Sociālās apdrošināšanas pabalsti (maternitātes pabalsts, paternitātes pabalsts, vecāku pabalsts, slimības pabalsts, apdrošināšanas atlīdzības, bezdarbnieka pabalsti) ir paredzēti tam, lai personai darbnespējas un bezdarba gadījumā būtu iespējams saņemt algotā darbā negūto ienākumu aizvietojumu, līdz ar to nepieciešams harmonizēt sociālās apdrošināšanas pabalstu aprēķināšanas tiesību normas un visiem sociālās apdrošināšanas pabalstiem noteikt vienādu vidējās iemaksu algas aprēķināšanas algoritmu, vienlaikus novēršot sociālās apdrošināšanas pabalstu sistēmas ļaunprātīgu izmantošanu, saņemot pabalstus nepamatoti augstos apmēros.Ar Likuma 8.panta pirmajā daļā noteikto tiks saglabāta esošā pamatnorma, ka vidējo apdrošināšanas iemaksu algu bezdarbnieka pabalsta apmēra noteikšanai aprēķina no apdrošinātās personas apdrošināšanas iemaksu algas par 12 kalendāra mēnešu periodu, šo periodu beidzot divus kalendāra mēnešus pirms mēneša, kurā persona ieguvusi bezdarbnieka statusu. Vienlaikus no 2020.gada 1.janvāra Ministru kabinetam tiks deleģēti vidējās apdrošināšanas iemaksu algas aprēķināšanas nosacījumi un kārtība. Līdz 2019.gada 31.decembrim tiks saglabāta esošā aprēķināšanas kārtība. Likumprojekts ietver sekojošas izmaiņas:1)noteikts, ka no nodarbinātības speciālā budžeta novirzītajā [Bezdarbnieku un darba meklētāju atbalsta likumā](http://likumi.lv/ta/id/62539-bezdarbnieku-un-darba-mekletaju-atbalsta-likums) noteikto aktīvo nodarbinātības pasākumu un preventīvajiem bezdarba samazināšanas pasākumu finansējumā tiek ietvertas arī ar šo pasākumu nodrošināšanu saistītās administrēšanas izmaksas (likumprojekta 1.pants);2) pagarināts kvalifikācijas periods tiesību noteikšanai uz bezdarbnieka pabalstu (likumprojekta 2.pants);3) noteikts, ka ar 2020.gadu vidējās apdrošināšanas iemaksu algas aprēķināšanas nosacījumus un kārtību noteiks Ministru kabinets, vienlaikus nosakot pārejas periodu (likumprojekta 3.pants, 4.pants). |
| 3. | Projekta izstrādē iesaistītās institūcijas | Likumprojekta izstrādē tika ņemts vērā VSAA viedoklis, jo saskaņā ar Likumu VSAA nodrošina bezdarbnieka pabalsta piešķiršanu, aprēķināšanu un izmaksu.  |
| 4.  | Cita informācija | Nav. |

|  |
| --- |
| **II.** **Tiesību akta projekta ietekme uz sabiedrību, tautsaimniecības attīstību****un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Bezdarbnieka pabalsta saņēmēji.Atbilstoši VSAA statistikas datiem 2016.gada I pusgadā bezdarbnieka pabalstu vidēji mēnesī saņēma 40 975 personas, pabalsta vidējais apmērs ir 245,96 EUR, pabalstu saņēmēju vidējais vecums ir 40,56 gadi, vidējais pabalsta saņemšanas ilgums ir 4,51 mēneši. |
| 2.  | Tiesiskā regulējuma ietekme uz tautsaimniecību un administratīvo slogu | Ar likumprojektu pozitīvi tiks ietekmēta tautsaimniecība, jo darbu veicēji sociālās apdrošināšanas iemaksas veiks vismaz divu sezonu laikā, pārtraucot praksi izmantot bezdarbnieka pabalsta sistēmu kā pagaidu finansējuma avotu.Likumprojekts nerada papildus administratīvo slogu. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4.  | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2016. gads** | Turpmākie trīs gadi (euro) |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |   163 157 342 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 163 157 342  | 0 | 0 | 0 | 0 |
| 04.02.00 "Nodarbinātības speciālais budžets | 147 196 818 |  |  |  |  |
| 04.05.00 „Valsts sociālās apdrošināšanas aģentūras speciālais budžets”, t.sk. |   15 960 524 |  | 7 200 |  |  |
| no valsts pensiju speciālā budžeta ieskaitītie līdzekļi Valsts sociālās apdrošināšanas aģentūrai (EKK 18526) | 9 136 404 |  | 5 217 |  |  |
| no nodarbinātības  speciālā budžeta ieskaitītie līdzekļi Valsts sociālās apdrošināšanas aģentūrai (EKK 18527) | 1 103 789 |  | 382 |  |  |
| no darba negadījumu  speciālā budžeta ieskaitītie līdzekļi Valsts sociālās apdrošināšanas aģentūrai (EKK 18528) | 206 473 |  | 102 |  |  |
| no invaliditātes, maternitātes un slimības speciālā budžeta ieskaitītie līdzekļi Valsts sociālās apdrošināšanas aģentūrai (EKK 18529) | 2 828 672 |  | 1 499 |  |  |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 146 958 069 |  |  - 5 892 470 | - 6 526 880 | -7 046 526 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 146 958 069 | 0 |  - 5 892 470 | - 6 526 880 | -7 046 526 |
| 04.01.00 "Valsts pensiju speciālais budžets”, t.sk.\* |  | 0 | 5 217 | 0 | 0 |
| valsts budžeta uzturēšanas izdevumu transferti no valsts speciālā budžeta uz valsts speciālo budžetu (EKK 7140) |  |  | 5 217 | 0 | 0 |
| 04.02.00 "Nodarbinātības speciālais budžets, t.sk. | 130 997 545 |  | -5 899 288 | - 6 526 880 | -7 046 526 |
| atlīdzība (EKK 1000) |  |  | 1 034 870 (t.sk. atalgojums 837 341) | 1 034 870 (t.sk. atalgojums 837 341) | 1 034 870 (t.sk. atalgojums 837 341) |
| preces un pakalpojumi (EKK 2000) |  |  | 139 500 | 139 500 | 139 500 |
| sociālie pabalsti (EKK 6000) | 102 250 700 |  | -7 074 040  | -7 701 250  | -8 220 896  |
| valsts budžeta uzturēšanas izdevumu transferti no valsts speciālā budžeta uz valsts speciālo budžetu (EKK 7140)\* |  |  | 382 | 0 | 0 |
| 04.03.00 "Darba negadījumu speciālais budžets, t.sk.\* |  |  | 102 | 0 | 0 |
| valsts budžeta uzturēšanas izdevumu transferti no valsts speciālā budžeta uz valsts speciālo budžetu (EKK 7140) |  |  | 102 | 0 | 0 |
| 04.04.00 "Invaliditātes, maternitātes un slimības speciālais budžets, t.sk.\* |  |  | 1 499 | 0 | 0 |
| valsts budžeta uzturēšanas izdevumu transferti no valsts speciālā budžeta uz valsts speciālo budžetu (EKK 7140) |  |  | 1 499 | 0 | 0 |
| 04.05.00 „Valsts sociālās apdrošināšanas aģentūras speciālais budžets” | 15 960 524 |  | + 7 200 | 0 | 0 |
| pamatkapitāla veidošana (EKK 5000) | 1 230 811 |  | + 7200 |  |  |
| 2.3. pašvaldību budžets  | 0 | 0 | 0 | 0 | 0 |
| 3. Finansiālā ietekme: | 16 199 273 | 0 | +5 892 470 | + 6 526 880 | +7 046 526 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets | 16 199 273 | 0 | +5 892 470 | +6 526 880 | +7 046 526 |
| 04.01.00 "Valsts pensiju speciālais budžets” |  |  | -5 217 | 0 | 0 |
| 04.02.00 "Nodarbinātības speciālais budžets |  |  | +5 899 288 |  +6 526 880 | +7 046 526 |
| 04.03.00 "Darba negadījumu speciālais budžets |  |  | -102 | 0 | 0 |
| 04.04.00 "Invaliditātes, maternitātes un slimības speciālais budžets |  |  | -1 499 | 0 | 0 |
| 04.05.00 „Valsts sociālās apdrošināšanas aģentūras speciālais budžets” |  |  | 0 |  |  |
| 3.3. pašvaldību budžets  |  | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 0 | 0 | 0 | 0 |
| 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | +5 892 470 | +6 526 880 | +7 046 526 |
| 5.3. pašvaldību budžets  | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pie­vienot anotācijas pielikumā): | \* konsolidējamā pozīcija**Bezdarbnieka pabalsts (bāzes projekts)**

|  |  |  |  |
| --- | --- | --- | --- |
|  | **2017** | **2018** | **2019** |
| kontingents | 41 423 | 41 140 | 40 105 |
| apmērs, EUR | 265.80 | 293.56 | 309.70 |
| Izdevumi, EUR | 132 123 416 | 144 923 712 | 149 044 222 |

1) Pagarināts kvalifikācijas periods tiesību noteikšanai uz bezdarbnieka pabalstu.Veikts pieņēmums, ka pagarinot kvalifikācijas periodu tiesību noteikšanai uz bezdarbnieka pabalstu, bezdarbnieku pabalstu saņēmējus skaits trijos gados samazināsies (pret bāzes projektu) par 5.5% vidēji gadā. Savukārt bezdarbnieka pabalsta apmērs paliks budžeta bāzes projekta līmenī.

|  |  |  |  |
| --- | --- | --- | --- |
|  | **2017** | **2018** | **2019** |
| kontingenta samazinājums (vidēji mēnesī) | -2 218 | -2 186 | -2 212 |
| Apmērs (vidēji mēnesī), EUR | 265.80 | 293.56 | 309.70 |
| ietaupījums, EUR | -7 074 040 | -7 701 250 | -8 220 896 |

***2) Papildus nepieciešamie VSAA administratīvie izdevumi:***Izmaiņām tiesību noteikšanai uz bezdarbnieka pabalstu un pārejas perioda atkarībā no bezdarbnieka statusa iegūšanas brīža iestrādei 2017.gadā: 7 200 EUR (360 EUR x 20 c/d), ko paredzēts finansēt no sociālās apdrošināšanas pakalpojumu budžetiem, atbilstoši to īpatsvariem gada sociālās apdrošināšanas pakalpojumu finansējumā.2017.gada īpatsvari uz likumprojekta sagatavošanas brīdi ir noteikti:

|  |  |
| --- | --- |
| Nosaukums | Apakšprogramma |
|  | 04.01.00 | 04.02.00 | 04.03.00 | 04.04.00 |
| īpatsvari | 72,47% | 5,30% | 1,41% | 20,82% |
| izdevumi | 5 217 | 382 | 102 | 1 499 |

Lai nodrošinātu Nodarbinātības valsts aģentūras 93 darbinieku, kuri organizē un nodrošina aktīvos un preventīvos bezdarba mazināšanas pasākumus finansēšanu no valsts sociālās apdrošināšanas speciālā budžeta palielināti izdevumi 1 174 370 euro apmērā, tai skaitā izdevumi atlīdzībai 1 034 870 euro apmērā (tajā skaitā atalgojumam 837 341 euro) un izdevumi precēm un pakalpojumiem 139 500 euro apmērā. Aprēķins: atlīdzība = 93 amata vietas x mēnešalga 750.31 euro = 837 341 euro(noapaļojot) x VSAOI 23.59% = 1 034 870 euro preces un pakalpojumi = 93 amata vietas x 125 euro darbavietas uzturēšanas izdevumi x 12 mēneši = 139 500 euroPapildu finansējums 2017. – 2019.gadam ik gadu 1 174 370 euro apmērā piešķirts atbilstoši Ministru kabineta 2016.gada 18.augusta sēdes prot.Nr.41,5.§ 18.2.apakšpunktam, no Labklājības ministrijas pamatbudžeta apakšprogrammas 07.01.00 “Nodarbinātības valsts aģentūras darbības nodrošināšana” pārdalot 93 amata vietas (nepārdalot finansējumu), nepalielinot kopējo nozarei plānoto amata vietu skaitu. Labklājības ministrijas pamatbudžetā finansējums saistībā ar minēto 93 amata vietu pārdali tiek novirzīts atalgojuma politikas realizācijai, iestāžu darbībai un materiāltehniskajai bāzei atbilstoši Ministru kabineta 2016.gada 18.augusta sēdes prot.Nr.41, 5.§ 19.punktam |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Plānotais finansējuma samazinājums 2017.gadam 7 074 040 euro apmērā, 2018.gadam 7 701 250 euro apmērā un 2019.gadam 8 220 896 euro apmērā ir daļa no Ministru kabineta 2016.gada 18.augusta sēdē (prot.Nr.41, 5.§ 18.1.apakšpunkts) noteiktā izdevumu samazinājuma bezdarbnieka pabalstiem, kā arī plānotais izdevumu palielinājums 2017.gadam 7 200 euro apmērā ir daļa no Ministru kabineta 2016.gada 18.augusta sēdē (prot.Nr.41, 5.§ 18.4.apakšpunkts) noteiktā izdevumu palielinājuma VSAA likumdošanas izmaiņu ieviešanai. Labklājības ministrija atbilstoši Ministru kabineta 2016.gada 18.augusta sēdē (prot.Nr.41 5.§ 18.1., 18.2., 18.4.apakšpunkti) nolemtajam likumprojektā ietverto normu īstenošanai paredzēto finansējumu ir iekļāvusi valsts sociālās apdrošināšanas speciālā budžeta projektā 2017.-2019.gadam. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Nepieciešamie saistītie tiesību aktu projekti | Likumprojekts izskatāms vienotā paketē ar Finanšu ministrijas sagatavoto likumprojektu „Par valsts budžetu 2017.gadam”.Likumprojekts saistīts ar grozījumiem likumā „Par maternitātes un slimības apdrošināšanu”, grozījumiem likumā "[Par obligāto sociālo apdrošināšanu pret nelaimes gadījumiem darbā un arodslimībām](http://likumi.lv/ta/id/37968-par-obligato-socialo-apdrosinasanu-pret-nelaimes-gadijumiem-darba-un-arodslimibam)" un grozījumiem Bezdarbnieku un darba meklētāju atbalsta likumā.Līdz 2019.gada 31.decembrim jāizstrādā Ministru kabineta noteikumi par vidējās apdrošināšanas iemaksu algas valsts sociālās apdrošināšanas pabalstu piešķiršanai aprēķināšanas nosacījumiem un kārtību (visiem sociālās apdrošināšanas pakalpojumiem un apdrošināšanas atlīdzībām), kā arī līdz 2019.gada 31.decembrim no jauna jāizdod Ministru kabineta noteikumi par bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtību (izdoti saskaņā ar likuma “[Par apdrošināšanu bezdarba gadījumam](http://likumi.lv/ta/id/14595-par-apdrosinasanu-bezdarba-gadijumam)” [13.panta](http://likumi.lv/ta/id/14595-par-apdrosinasanu-bezdarba-gadijumam#p13) trešo daļu un 16.1 pantu). Līdz attiecīgo noteikumu spēkā stāšanās dienai, bet ne ilgāk kā līdz 2019.gada 31.decembrim, piemērojami Ministru kabineta 2008.gada 21.oktobra noteikumi Nr.866 „Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība”, ciktāl tie nav pretrunā ar šo likumu.Ar 2020.gada 1.janvāri spēku zaudēs Ministru kabineta 2008.gada 21.oktobra noteikumi Nr.866 „Vidējās apdrošināšanas iemaksu algas aprēķināšanas kārtība bezdarbnieka pabalsta apmēra noteikšanai un bezdarbnieka pabalsta un apbedīšanas pabalsta piešķiršanas, aprēķināšanas un izmaksas kārtība”. |
| Atbildīgā institūcija | Labklājības ministrija. |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1.  | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalības un komunikācijas aktivitātes netika veiktas, jo likumprojekts izskatāms vienotā paketē ar likumprojektu „Par valsts budžetu 2017.gadam”. |
| 2.  | Sabiedrības līdzdalība projekta izstrādē  | Likumprojekts izskatīts 2016.gada 25.augusta Nacionālās trīspusējās sadarbības padomes (NTSP) Sociālās drošības apakšpadomes sēdē.  |
| 3. | Sabiedrības līdzdalības rezultāti  | NTSP Sociālās drošības apakšpadomes sēdē likumprojekts atbalstīts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Likumprojekta izpildi nodrošinās VSAA. |
| 2.  | Projekta izpildes ietekme uz pār­valdes funkcijām un institucionālo struktūru.Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | Likumprojekta izpildi VSAA nodrošinās esošo funkciju ietvaros. |
| 3.  | Cita informācija | Nav. |

Labklājības ministrs J.Reirs

12.09.2016 15:50

3169

D.Trušinska,67021553

S.Stabiņa, 67021551

Dace.Trusinska@lm.gov.lv

Sandra.Stabina@lm.gov.lv